34 leerders by skool in hegtenis geneemArgieffoto: Phillip Bruwer Altesaam 34 jong mense, meestal glo skoliere, is vandeesweek by ŉ hoërskool in Pietermaritzburg in verband met onluste in hegtenis geneem. Kol. Thembeka Mbhele, provinsiale polisiewoordvoerder vir KwaZulu-Natal, het gesê die leerders is Dinsdag deur beamptes van die Mountain Rise-polisiestasie en die openbare ordepolisie by ŉ skool in Eastwood in hegtenis geneem. “ŉ Groot groep mense, geklee in skooluniforms en sommige in gewone klere, het op die skoolperseel saamgedrom en oproerig opgetree,” het Mbhele gesê. Die skoolbestuur en personeel het aan die polisie gesê die meerderheid van die groep bestaan uit matrikulante en ander leerders. “Die leerders is opdrag gegee om hul optrede te staak, maar sommiges het voortgegaan om onder meer kondome, wat gevul was met ontlasting, urine, eiers, klippe en melk, rond te gooi.” Die skoolgebou en private voertuie van onderwysers is tydens die onluste beskadig. Onderwysers en ander leerlinge is ook tydens die voorval beseer nadat hulle met verskeie voorwerpe bestook is. Een leerder moes na ŉ hospitaal geneem word nadat hy vermoedelik met ŉ mes op sy hand gesny is. Die polisie het die situasie onder beheer gebring en 34 verdagtes, tussen 14 en 20 jaar oud, in hegtenis geneem. Hulle is na die Mountain Rise-polisiestasie geneem. Die minderjariges is ingevolge die Kinderwet in die toesig van hul ouers vrygelaat met ŉ waarskuwing om in die hof te verskyn. Die ouer verdagtes het Woensdag in die Pietermaritzburg-landdroshof verskyn waar die saak tot 23 Oktober uitgestel is vir hul borgtogaansoeke. “Die situasie by die skool is steeds gespanne en word gemonitor aangesien onderwysers doodsdreigemente ontvang het en daar ŉ bomdreigement was.” Dit is nie duidelik waaroor die leerders oproerig geraak het nie.